President Reitz Kamerwonings (RKW) - REITZ BLOG
Möwe du fliegst in die heimat...
Heimwee na Reitz-kamerwonings - Deur Jan Putter (1970-1975)
Sit so bietjie alleen en luister na Sinead Lohan se musiek onder andere na haar weergawe van 'n Bob Dylan liedjie "2 Ramona". Die pragtige woorde laat my dink aan jare gelede toe ek 'n derdejaar student was (1973) en besluit het om nie weer terug te gaan koshuis toe nie maar eerder vir my 'n plekkie in die stad te kry en op my eie te wees.
So gedoen en ek kry vir my 'n buitekamertjie by twee ouerige mense iewers onderkant De Wet se perd sonder om te besef dat dit eintlik baie vêr is van die universiteit en dit sonder 'n motor.
Maar, ek is mos nou 'n grootmens en ek laat my nie afsit van klein probleempies nie. Ek loop elke dag so tussen 'n uur-en-n-half en twee uur klas toe en dieselfde tyd terug. Vir 'n jongman soos ek was dit nie so erg nie want ek was redelik fiks en die blyplek was ook nie te sleg nie.
Die tannie het elke aand gesorg dat my bord kos in my kamer vir my staan en wag en my elke oggend vroeg wakker gemaak met 'n koppie koffie. Ek het ook so ou klein platespelertjie aangeskaf met 'n paar langspeelplate en 'n klompie leesboeke en natuurlik ook so bietjie leerwerk tussenin gehad.
Grootmeneer op my eie maar nie vir baie lank nie toe ek begin besef ek is eintlik besig om eensaam te raak so op my eie. Ek het "Sunday Morning Coming Down" van Ray Stevens al hoe meer begin speel so asof ek iets gesoek het om by my "mood" aan te pas. Dit was naderhand so erg en ek het dit oor en oor gespeel, het naderhand begin voel soos daardie ou waaroor die liedjie gaan.
Op 'n dag het ek net besef dit kan nie so aangaan nie en ek het aansoek gedoen om weer terug te gaan koshuis toe en gelukkig plek gekry, binne 'n paar dae was ek weer sak en pak terug en amper gevoel asof ek my lewe weer terug gekry het. Ek was toe ook natuurlik (in my eie oë) 'n "hit", een van die min ouens in die koshuis met 'n platespeler.
Somtyds as ek hier voor die rekenaar sit en besig is om my ou voëltjies, insekte en ander foto'tjies te "edit" dan sit ek weer Ray Stevens, Bob Dylan en andere soos die Bee Gees se musiek op en wonder hoekom ek verlang na daardie eensame tyd.
Joggie Jansen Se Têkkel: Geskryf Deur Tom Ferreira
Vandag 46 jaar gelede, op 25 Julie 1970, het my Kovsie- en Reitzmaat Joggie Jansen dáái tekkel gepleeg.
Dit was 'n torpedo-duikslag wat Loftus Versfeld laat dreun het van pure plesier en die weg gebaan het vir die Springbokke se oorwinning van 17-6 in die toets en 3-1 in die reeks teen Brian Lochore se gedugte All Blacks.
Min mense het die Bokke 'n kans gegun. Onthou, die All Blacks het in Suid-Afrika aangekom as 'n span wat sedert 1965 sewentien toetse op 'n streep gewen het: vandag nog 'n wêreldrekord.
Dit was die 22-jarige Joggie (Springbok nommer 444) se eerste toets. Die ongelukkige slagoffer was die All Black-losskakel Wayne Cottrell. Daardie jare was Springbokke in die Vrystaat maar dun gesaai.
My vriend Cyril Allwright, 'n inwoner van die naasliggende Malhuis (Huis DF Malherbe), het die Maandag ná die toets spesiaal Reitz toe gekom omdat hy wou sien hoe Joggie lyk. "Maar jy het hom dan vir ses maande lank byna elke dag gesien?" het ek gesê-vra. "Is so, maar ek wil sien hoe hy lyk nou dat hy 'n Springbok is," was sy reaksie.
​Cyril het die volgende jaar permanent oorgetrek Reitz toe, vermoedelik sodat hy meer van Joggie kon sien.
Robbe Byeenkoms te Bloemfontein Saterdag 24 Januarie 2015
FLUGTAG DAG !
Dippies en die koshuis het die inisiatief geneem om iets vir die private koshuise te reël. Reitz Heimat reël die FLUGTAG wat 'n dag is waar koshuise gaan meeding in 'n tuisgemaakte vliegmobiel -en –kaskar- dag waar afstand en tyd onderskeidelik die kompetisiewenners bepaal.
Dit gaan 'n lekker kuier-dag wees met bekende sanggroepe die aand. Daar gaan 'n afgesperde gebied wees waar die Robbe (Reitz Old Boys) saam kan kuier en die koshuis gaan ondersteun. Ons wil dit ook as geleentheid benut vir die jaarlikse Robbe- dag en mini –Reünie wat ons op die laaste vergadering van gepraat het. Ons nooi almal vriendelik dog dringend om die dag mee te maak. Die besonderhede is as volg;
DATUM: Saterdag 24 Januarie
TYD: 11h00 - 23h00
PLEK: Goosehill – 8 km uit op Kimberley pad
DRAG: Informeel met Reitz Heimat klere
TOEGANG: R 50.00
VERVERSINGS: Kontantkroeg. (Geen privaat nattighede), Eie vleis ens. vir braai (vure word verskaf).
NAVRAE: Beukes 072 604 2855 of Ronnie 082 788 6558
Inkomste gaan vir liefdadigheid: Round Table en Reach for a Dream.
Robbe Byeenkoms(te) in Suid-Kaap Desember 2014
Ons het weer die oud-Reitzmanne wat in die Suid-Kaap kom vakansie hou het bietjie bymekaargebring om te kuier. Ons het twee braaie gehou om voorsiening te maak vir die voor-Kersfees-manne en vir die daarna. Die groep groei!
Op beide geleenthede was lekker gekuier en die drade weer opgetel. Dankie aan die manne wat vêr gereis het om die geleenthede by te woon. Ek dink hier veral aan Wallie, Adoons en vriend die 20 ste en André Weideman en Marí die 27 ste. Ook Theunis Bekker en Thelmi wat hul rit vanaf die Kaap na Wilderness so beplan het dat hulle 'n paar uur saam kon kuier.